Document ID: 31999L0007

KOMMISSIONENS DIREKTIV 1999/7/EF af 26. januar 1999 om tilpasning til den tekniske udvikling af Rådets direktiv 70/311/EØF vedrørende styreapparater for motordrevne køretøjer og påhængskøretøjer dertil (EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/311/EØF af 8. juni 1970 om tilnærmelse af medlemsstaternes lovgivning om styreapparater for motordrevne køretøjer og påhængskøretøjer dertil (1), senest ændret ved direktiv 92/62/EØF (2), særlig artikel 3, og
ud fra følgende betragtninger:
Direktiv 70/311/EØF er et af særdirektiverne under den EF-typegodkendelsesprocedure, der er fastlagt ved Rådets direktiv 70/156/EØF (3), senest ændret ved Kommissionens direktiv 98/14/EF (4), vedrørende typegodkendelse af motorkøretøjer og påhængskøretøjer dertil; følgelig finder bestemmelserne i direktiv 70/156/EØF om køretøjssystemer, komponenter og separate tekniske enheder også anvendelse på direktiv 70/311/EØF;
af hensyn til den praktiske anvendelse af direktiv 70/311/EØF er det nødvendigt at sikre ensartede bestemmelser i alle medlemsstaterne, som også er rettet ind efter den seneste udgave af FN-ECE-regulativ nr. 79;
i bilag VII til direktiv 70/156/EØF fastlægges format og indhold af EF-typegodkendelsesnummeret; disse bør ligeledes finde anvendelse i nærværende direktiv;
direktiv 70/311/EØF bør tilpasses i overensstemmelse med det ovenfor anførte;
bestemmelserne i dette direktiv er i overensstemmelse med udtalelse fra det udvalg for tilpasning til den tekniske udvikling, som er nedsat ved direktiv 70/156/EØF -
UDSTEDT FØLGENDE DIREKTIV:
Artikel 1
I direktiv 70/311/EØF foretages følgende ændringer:
1) Artikel 1 affattes således:
»Artikel 1
Ved »køretøjer« forstås i dette direktiv alle køretøjer, der er omfattet af definitionen i artikel 2 i direktiv 70/156/EØF.«
2) I artikel 3 ændres »bilagets« til »bilagenes«.
3) Bilagene affattes som angivet i bilaget til nærværende direktiv.
Artikel 2
1. Fra den 1. januar 1999 må medlemsstaterne:
- ikke nægte EF-typegodkendelse eller national typegodkendelse af en køretøjstype
- ikke forbyde salg, registrering eller ibrugtagning af køretøjer
af grunde vedrørende styreapparatet, hvis kravene i direktiv 70/311/EØF, som ændret ved nærværende direktiv, er opfyldt.
2. Fra den 1. oktober 2000 har medlemsstaterne:
- ikke ret til at meddele EF-typegodkendelse
- mulighed for at nægte national typegodkendelse
af en ny køretøjstype af grunde vedrørende styreapparatet, hvis kravene i direktiv 70/311/EØF, som ændret ved nærværende direktiv, ikke er opfyldt.
3. Fra den 1. oktober 2001 kan medlemsstaterne nægte registrering, salg og ibrugtagning af fabriksnye køretøjer i klasse M2, M3, N2 og N3, hvis deres supplerende styreapparat ikke opfylder forskrifterne i direktiv 70/311/EØF, som ændret ved nærværende direktiv.
Artikel 3
1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. juni 1999. De underretter straks Kommissionen herom.
Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 4
Dette direktiv træder i kraft på tredjedagen efter offentliggørelsen i De Europæiske Fællesskabers Tidende.
Artikel 5
Dette direktiv er rettet til medlemsstaterne.
Udfærdiget i Bruxelles, den 26. januar 1999.

Labels: 7
8
15